12. ฐานะการเงินและผลการดำเนินงาน

1)  งบการเงิน

  รายงานการสอบบัญชี

  ในระยะเวลาบัญชี 3 ปีที่ผ่านมา
  ผู้สอบบัญชีได้ให้ความเห็นต่องบการเงินของบริษัทไว้ในรายงานของผู้สอบบัญชีรับอนุญาติแบบไม่มีเงื่อนไข

2) ผลการดำเนินงาน

  งบการเงินรวมของบริษัท ไทยลักซ์ เอ็นเตอร์ไพรส์ จำกัด (มหาชน) ณ วันที่ 31 ธันวาคม
  2545 ได้รวมบัญชีของบริษัท Tluxe และบริษัทย่อยและบริษัทร่วม
  ซึ่งในระหว่างไตรมาสที่สองของปี 2545 Tluxe ได้เข้าลงทุนซื้อหุ้นสามัญของบริษัท
  อาหารเลิศไทย จำกัด เพิ่มเติมทำให้มีสัดส่วนการถือหุ้นในบริษัทดังกล่าวเป็นร้อยละ 51.67
  สถานะของบริษัทดังกล่าวได้เปลี่ยนจากบริษัทร่วมเป็นบริษัทย่อย แต่ในวันที่ 27 ธันวาคม 2545
  ที่ประชุมคณะกรรมการของบริษัทฯได้มีมติให้บริษัทฯสละสิทธิในการซื้อหุ้นเพิ่มทุนของบริษัท
  อาหารเลิศไทย จำกัด ซึ่งได้จดทะเบียนเพิ่มทุนอีกเป็นจำนวน 7.5
  ล้านบาทมีผลทำให้สัดส่วนการถือหุ้นในบริษัทดังกล่าวลดลงจากร้อยละ 51.67 เป็นร้อยละ 41.33
  จึงเปลี่ยนสถานะจากบริษัทย่อยเป็นบริษัทร่วมอีกครั้งหนึ่ง

-   โครงสร้างรายได้ของบริษัทในปี 2545 มีจำนวน 763 ล้านบาท
    ประกอบด้วยรายได้จากการขายของ 735 ล้านบาท และรายได้อื่นๆอีก 28 ล้านบาท
    ยอดขายในปี 2545 ลดลงจากปีก่อน 14 ล้านบาทหรือคิดเป็นร้อยละ 1.9

-   ปี 2545 บริษัทมีอัตรากำไรขั้นต้นร้อยละ 17.79 เทียบจากปี 2544 ที่ร้อยละ16.96
    และอัตรากำไรจากการดำเนินงานที่ร้อยละ 6.24 ในปี 2545 จากร้อยละ 6.86 ในปี 2544
    แต่เนื่องจากบริษัทมีการรับรู้ส่วนแบ่งขาดทุนจากบริษัทร่วมและบริษัทย่อยจำนวน 13 ล้านบาท
    และยังต้องจ่ายภาษีเงินได้นิติบุคคลสำหรับรายได้ที่ไม่ได้รับยกเวันภาษีเงินได้จำนวน 15
    ล้านบาท จึงเป็นผลให้บริษัทมีผลกำไรสุทธิลดลงจากปีก่อนเกินกว่าร้อยละ 20 โดยในปี 2545
    มีกำไรสุทธิจำนวน 41 ล้านบาท คิดเป็นกำไรต่อหุ้น 1.64 บาท

-   บริษัทยังคงมีการลงทุนในบริษัทร่วม 2 บริษัท คือ บริษัทอาหารเลิศไทย
    จำกัดซึ่งมีทุนจดทะเบียน 37.50 ล้านบาท โดยบริษัทเข้าร่วมถือหุ้นร้อยละ 41.33 และบริษัท
    เบทาโกร – ไทยลักซ์ โฮลดิ้ง จำกัดซึ่งมีทุนจดทะเบียน 150 ล้านบาท
    โดยบริษัทเข้าร่วมถือหุ้นร้อยละ 50

-   ในปี 2545
    คณะกรรมการบริษัทได้มีมติให้จ่ายเงินปันผลระหว่างกาลสำหรับผลการดำเนินงานไตรมาส 1
    และ 2 ปี 2545 แก่ผู้ถือหุ้นในเดือนกันยายน 2545 ในอัตราหุ้นละ 0.70
    บาทเพื่อให้ผู้ถือหุ้นได้รับผลตอบแทนจากการดำเนินงานของบริษัทในระหว่างปี
    สำหรับเงินปันผลสำหรับผลการดำเนินงานไตรมาส 3 และ 4 ปี 2545
    คณะกรรมการบริษัทได้มีมติให้จ่ายในอัตราหุ้นละ 0.50 บาท
    โดยจะเสนอต่อที่ประชุมสามัญผู้ถือหุ้นครั้งที่ 1/2546 ซึ่งกำหนดให้มีขึ้นในวันที่ 3 เมษายน
    2546 เพื่อพิจารณาอนุมัติ
    สรุปได้ว่าบริษัทได้จัดสรรกำไรของกิจการเป็นเงินปันผลให้แก่ผู้ถือหุ้นรวมทั้งสิ้น 1.20
    บาทต่อหุ้น รวมเป็นเงินปันผลจ่าย 30 ล้านบาท

3) ฐานะการเงิน

ณ วันที่ 31 ธันวาคม 2545 บริษัทมีสินทรัพย์รวม 559 ล้านบาท ประกอบด้วยสินทรัพย์หมุนเวียน
ร้อยละ 40 เงินลงทุนระยะยาวร้อยละ 16.8 สินทรัพย์ถาวรที่ใช้ในการดำเนินงานร้อยละ 43 และ
สินทรัพย์อื่นร้อยละ 0.20

ในส่วนโครงสร้างหนี้สินจำนวน 49.90 ล้านบาทนั้นเป็นหนี้ที่เกิดจากเจ้าหนี้การค้าและอื่นๆ
ทั้งจำนวน

ส่วนของหนี้ลดจากปีก่อนเนื่องจากการชำระเงินกู้ระยะยาวหมด
ทำให้อัตราส่วนหนี้สินต่อส่วนของผู้ถือหุ้นในปี 2545 เท่ากับ 0.09 เท่า ลดลงจาก 0.22 เท่าในปี
2544 และอัตราส่วนหนี้สินต่อสินทรัพย์รวมเหลือ 0.09 เท่าในปี 2545 ลดลงจาก 0.18 เท่าในปี
2544

บริษัทไม่มีปัญหาสภาพคล่องแต่อย่างใด
บริษัทยังคงมีการบริหารสินทรัพย์หมุนเวียนให้เปลี่ยนเป็นเงินสดได้ดี
และมีการบริหารสินค้าคงคลังให้มีปริมาณน้อยลง
สามารถลดระยะเวลาขายสินค้าโดยเฉลี่ยให้มีระยะเวลาที่สั้นลง
อัตราส่วนหมุนเวียนสินค้าคงคลังเท่ากับ 47.30 เท่าและระยะเวลาขายสินค้าเฉลี่ยเท่ากับ 7 วัน